KIRJALLINEN KYSYMYS E-2320/99 esittäjä(t): Freddy Blak (PSE) komissiolle. Hiirivahingot.



Virallinen lehti nro 225 E , 08/08/2000 s. 0098 - 0099



KIRJALLINEN KYSYMYS E-2320/99 esittäjä(t): Freddy Blak (PSE) komissiolle (13. joulukuuta 1999) Aihe: Hiirivahingot Hiiret muodostunevat tulevaisuudessa työpaikkojen suurimmiksi tuhoeläimiksi. Tutkijat pitävät hiirellä tehtävästä työstä aiheutuvia vahinkoja tulevaisuuden suurena työympäristöongelmana. Tanskassa Århusin läänissä tehdyssä näyttöpäätetyöskentelyn haittoja koskeneessa tutkimuksessa todettiin, että vain neljä tuntia päivässä riittää vahingoittamaan ranteita, kyynärpäitä, niskaa ja hartioita. Riskiryhmään eivät kuitenkaan kuulu ainoastaan ne, jotka käyttävät ATK:ta intensiivisesti. Yli puolilla kaikista tutkituista näyttöpäätetyön tekijöistä oli vaivoja. Jos heitä verrataan muihin ryhmiin, joilla yleensä on eniten vastaavia vaivoja, käy ilmi, että näyttöpäätetyö on fyysisesti aivan yhtä raskasta. Voiko komissio ilmoittaa, tunteeko se vastaavia eurooppalaisia tutkimuksia, jotka koskevat hiirivahinkojen laajuutta? Tanskalaisessa tutkimuksessa kävi myös ilmi, että olemme valitettavasti vielä kaukana EU:n näyttöpäätetyödirektiivin toteutumisesta. Vain 36 prosenttia työpöydistä oli korkeudeltaan säädettäviä, ja vain 30 prosentilla työntekijöistä oli mahdollisuus lepuuttaa käsivarttaan näppäily- tai hiirityöskentelyn aikana. Onko komissiolla käsitystä näyttöpäätetyödirektiivin täytäntöönpanosta muissa jäsenvaltioissa? Aikooko komissio tehdä aloitteen näyttöpäätetyödirektiivin päivittämiseksi siten, että siinä otetaan huomioon mahdollinen uusi tieto hiirellä tehtävän työn aiheuttamista vahingoista? Anna Diamantopouloun komission puolesta antama vastaus (17. tammikuuta 2000) Kaikki jäsenvaltiot ovat saattaneet neuvoston direktiivin 90/270/ETY(1) osaksi kansallista lainsäädäntöään. Direktiivi on annettu turvallisuutta ja terveyttä varten näyttöpäätetyölle asetettavista vähimmäisvaatimuksista 29 päivänä toukokuuta 1990. Edellä mainitun direktiivin 11 artiklan 3 kohdan mukaan jäsenvaltioiden on joka neljäs vuosi annettava komissiolle kertomus direktiivin säännösten soveltamisesta käytäntöön. Kertomuksessa on tuotava esille työnantajien ja työntekijöiden kannat. Komissio on näiden kertomusten avulla saanut kokonaiskuvan siitä, miten direktiiviä sovelletaan käytännössä. Komissio arvioi vuonna 1997 tieteellisiä tutkimuksia ja asianosaisten tahojen kannanilmaisuja, jotka liittyivät erityisesti hiiren käyttöön. Arvioinnin tulosten mukaan direktiivi 90/270/ETY kattaa nämä näkökohdat riittävän hyvin. Erityisesti on huomattava direktiivin liitteen 1 kohdan d alakohta, jonka mukaan työpöydän tai työtason on oltava pinnaltaan riittävän suuri, että mm. tarvittavien laitteiden (esim. hiiren) järjestys on joustava, ja lisäksi työntekijöillä on oltava riittävästi tilaa mukavaa asentoa varten. Direktiiviin 90/270/ETY ei sisälly työtuolien korkeussäätöä koskevia vähimmäisvaatimuksia. Siinä säädetään kuitenkin, että työtuolin istuimen on oltava korkeussuunnassa säädettävä. Lisäksi sekä istuimen selkänojan korkeutta että kallistuskulmaa on voitava säätää. Tämän lisäksi on tarkoitus arvioida, ovatko yläraajojen toimintahäiriöitä aiheuttaviin riskitekijöihin liittyvät yhteisön toimet tarpeen. Euroopan työturvallisuus- ja työterveysvirasto on kerännyt yläraajojen toimintahäiriöitä aiheuttaviin riskitekijöihin liittyviä tietoja, jotka on lähetetty työterveyden, työturvallisuuden ja työhygienian neuvoa-antavalle komitealle lausuntoa varten. Komissio toteuttaa tarvittavat toimet saatuaan komitean lausunnon. (1) EYVL L 156, 21.6.1990.